**NEM CSAK A 20 ÉVESEKÉ A VILÁG? --- 20. BuSho Nemzetközi Rövidfilm Fesztivál**

**2024. szeptember 3-8. Puskin mozi / Olasz Kultúrintézet / P’art mozi Szentendre**

**Fikciós, animációs és kísérleti rövidfilmek a nagyvilágból / Partnerfesztiválok / Workshop veítések / Koncertek**

**Diákzsűri, Nemzetközi zsűri: 3 fődíj / 6 kategóriadíj / 3 különdíj a legjobb alkotásoknak! Részletek:** [**bushofest.hu**](http://www.busho.hu)

“Természetesen nem nosztalgia hullámokon szeretnénk lovagolni, de azért címszavakban említsünk meg néhány mérföldkövet az elmúlt 2 évtizedből, melyek mellett nem mehetünk el szó nélkül. Ott kezdődött minden, hogy Kultiplex – korábban Blue Box mozi a Kinizsi utcában – a Tilos rádió akkori bázisa, ahol Simon volt a mindenes meg a Laca, mi pedig fejest ugrottunk az ismeretlenbe. Erik Sumonak 2 teltházas koncertet csináltunk egy este alatt, mert élőben kivetítettük az udvarra, ami bent zajlott telt házzal, de volt Napra koncert is és Satöbbi. Aztán a műemlék épületet valamiért lebontották, mentünk az Almássy térre, amit pedig bezártak egy rendezés után és így jutottunk el a Vörösmarty moziba (DocuArt, Kinizsi Koli, Africafé Kultúrdiszkó), ahol eltöltöttünk 6 remek esztendőt és azt csak azután zárták be. Végül épp 10 évvel ezelőtt megérkeztünk a Puskin moziba, ahová a következő évben megérkezett a Keleti pályaudvarról indított migráns karaván, tehát ezúttal ez egy kettős évforduló. A banános kartonokban szállított VHS kazettákkal kezdtük, majd temérdek formátumon keresztül jutottunk el a fizikai hordozó nélküli felhőkbe, de ne ragozzuk tovább, térjünk a tárgyra.”

Szeptember 3-án este 19 órakor az **Olasz Kultúrintézet Verdi termében** veszi kezdetét a 20. BuSho Nemzetközi Rövidfilm Fesztivál az ünnepélyes megnyitóval, melyet ezúttal a tavalyi év nemzetközi zsűritagja, Szövényi-Lux Balázs, filmrendező nyit majd meg hivatalosan. A rövid ceremóniát követően fellép majd a [**Louisiana Double**](https://bushofest.hu/sideprograms-concerts/) **zenekar és sztárvendége Ferenczi György,** ezzel párhuzamosan a Fellini teremben megtekinthetőek lesznek a 2023-es BuSho díjazott alkotásai.

A megnyitót követően másnap kora délután [**kezdődik a versenyprogram**](https://bushofest.hu/block-1/) **a Puskin mozi Amarcord** termében, melyet esténként **a Puskin Körhinta termében** ismétlő vetítéseken lehet majd újranézni, vidéki helyszín pedig ezúttal is **a szentendrei P’art mozi** lesz.

Az **Olasz Kultúrintézetben** minden este lesznek kísérőprogramok sorrendben **portugál, olasz és egy kanadai** rövidfilm válogatással, szombaton pedig egy workshop bemutató mellett a **panoráma vetítések** kerülnek itt megrendezésre az esti díjkiosztó előtt.

A fesztivál közepén, azaz csütörtökön kora délután ugyanitt kerül majd megrendezésre az [**NMHH Médiatudatosság Konferencia**](https://bushofest.hu/sideprograms-nmhh-conference/)melyre a belépés ingyenes, de regisztrációhoz kötött. Ugyancsak csütörtökön este 22 órakor kerül majd megrendezésre a [**Raised to Rock**](https://bushofest.hu/sideprograms-concerts/)elnevezésű dán rock banda koncertje a Három Holló Kávéházban: Popzenék és Diszkó slágerek feldolgozásai kőkemény zúzásban.

A tavaszi határidőre ismét közel ezer rövidfilmet neveztek a világ minden tájáról, melyet az idén **kibővített előzsűri**, **Galambos Levente** koordinálásában válogatott végig, a többiek pedig: **Laky Anna Dóra, Laska Pál, Balla Bertalan, Korom Dávid**, **Gulyás Lilla**, **Tánczos Tímea**, **Debreczeni Zoltán, Varga Ádám, Tordai Beatrix, Ladányi Ádám, Matyovszki Benedek, Ratter Réka, Gergely Zoltán.** Hosszas mérlegelést követően végül 48 rövidfilmet választottak versenybe 19 országból, amelyet ezúttal 9 blokkban láthat majd az érdeklődő közönség, kategóriánkénti bontásban 31 fikciós, 10 animációs és 7 kísérleti filmmel.

A 4 felsőoktatási intézmény delegálásában megszületett Diákzsűribe ezúttal **Stampf Ádám (METU)****, Kapás Tibor (ELTE), Karim Hema (SZFE)** valamint **Lazin Damján MOME** kapott meghívást.

[**A nemzetközi zsűribe**](https://bushofest.hu/this-years-jury/) ismét elfogadta a felkérést **Bak Zsuzsanna**, megyei Prima-díjas író, rendező és dramaturg, egyetemi oktató. Másik hölgy az ítészek között **Alexa Rodrigues,** korábbi portugál színésznő, aki már jó ideje Hollandiába költözött és ott igazgatja a Shortcutz Amsterdam fesztivált. A skót **Paul Bruce**, aki második alkalommal tagja a zsűrinek, azonban első ízben személyesen, ugyanis a rossz emlékű egy nappal a kezdés előtt határlezárós 2020-as évben nem tudott megérkezni Edinboróból, ahol a helyi rövidfilm fesztivál alapító igazgatója. Végül, de nem utolsó sorban a 20. BuSho fesztiválján zsűriző **Wolfgang Leis**. Esténként velük lehet majd értekezni a nyilvános zsűri konzultációkon, melyre valamennyi versenyben lévő magyar alkotót is meghívtuk. Ők fognak dönteni a kiosztásra kerülő 3 fő-, és 6 kategória díjról, valamint az idén már háromszor 500.000 forintos különdíjról!

A nemzetközi versenyprogramban szemezgetve szeretnénk egy kis kedvcsinálót ajánlani a nézőknek. A [**Crack of Dawn**](https://youtu.be/uhDTUwdQHoU) című alkotás Oscar jelölést kapott a legjobb diákfilm kategóriában 2023-ban, a rendező Anna Llargués bemutatásában: „film egy széteső házról, a benne élő emberek sorsáról, az elszigeteltség gondolatáról és a kíváncsiság hajtóerejéről szól."

Személyesen kíséri el Budapestre, sokszoros díjazott [**Benzina / Gasoline**](https://vimeo.com/874805632) című kisfilmjét alkotó társaival az olasz Daniel Daquino.A 2023-as Cannes-i fesztiválon különdíjas izlandi [**Fár**](https://www.youtube.com/watch?v=aiMQ6THliVQ&feature=youtu.be) című rövid, Gunnur Martinsdóttir Schlüter alkotása.Az idei évben már Clermont-Ferrandot és Vila do Condét is megjárta a francia Marie-Lola Terver fikciós filmje a

**The Mysterious Adventures of Claude Conseil.** Egy januári fesztivál kooperáció keretében már bemutattuk a budapesti közönségnek, majd [**Ruwan Heggelman holland rendező kísérleti törpéi**](https://youtu.be/vySwrrbDpXo) nagy hatással voltak a mi előzsűrinkre is.A Berlinale rövidfilmes programjában szerepelt francia/török [**Bye Bye Turtle, Selin Oksuzoglu**](https://youtu.be/y8tZSa4K2ws) rendezése, mely a Cineuropa szerint: „egy csodálatos történet egy fiatal lány és egy fiatal nő sorsdöntő találkozásáról.”

A magyar animáció hagyományaihoz híven ismét kiváló alkotásokkal érkeztek a fiatalok, említsük meg a KAFF-on díjazott **Kühnel-Szabó Anita: Apád / Your Dad** című filmjét vagy épp a visszatérő versenyző **Tóth Luca: Vegan Mayo** című animációját.Egy nehézségekkel küzdő család életébe nyerünk bepillantást **Demeter Hunor: Cukormáz / Frosting** című rövidfilmjében. Egy korábbi díjazottunk pedig **Karácsony Péter: A kis hatalmasok / The Low and Mighty** című filmjével, mely sorban hódítja meg a különböző fesztiválokat világszerte. Nagy Kálmán amatőr kisfilmesként kezdte, majd [**Az utca másik vége / Das andere Ende der Strasse**](https://vimeo.com/678178910) című bécsi filmakadémiás diplomafilmjével tavaly elnyerte a berlini FIRST STEPS AWARD Legjobb kisjátékfilm díját, mely kifejezetten a következő filmes generációra fókuszál.Végül pedig megemlítenénk egy cseh kísérleti filmet Marie-Magdalena Kochová rendezésében [**a 3MWh**](https://youtu.be/OmRwV4c7ICc), valamint egy finn animációt is ajánlunk mindenkinek, a [**Bright White Light**](https://vimeo.com/929112812?share=copy) a Henna Valkky, Erik Lehtola alkotópárostól.

A BuSho Fesztiválon valamennyi alkotás eredeti nyelven angol felirattal látható és csak a versenyfilm vetítésekre kell jegyet váltani a helyszínen vagy elővételben online a Puskin oldalán. A szervezők szeretnék megköszönni támogatóknak, hogy 20. alkalommal is létrejöhetett a rendezvény, ők pedig a Nemzeti Filmintézet, a Nemzeti Média Hírközlési Hatóság, a Magyar Művészeti Akadémia, a Nemzeti Együttműködési Alap, az Olasz Kultúrintézet, a Holland Nagykövetség, a Camoes Portugál Intézet, a Spanyol Nagykövetség és a Sziget Kft, médiatámogató pedig Magyar Hang. Technikai eszköztámogató a 2.8 Rental. Minden érdeklődőt szeretettel várnak a szervezők, megnyitó, szeptember 3. kedd 19:00 órakor, díjkiosztó szeptember 7. este ugyanott, minden további részlet: [**bushofest.hu**](http://www.bushofest.hu)**.**

**Sajtóanyagok:**

**cikkek, design, képek:** [**https://bushofest.hu/press/**](https://bushofest.hu/press/)

**Versenyfilmek:** [**https://bushofest.hu/block-1/**](https://bushofest.hu/block-1/)

**Zsűri:** [**https://bushofest.hu/this-years-jury/**](https://bushofest.hu/this-years-jury/)

**Jegyek:** [**https://puskinmozi.hu/programok/20-busho-film-festival**](https://puskinmozi.hu/programok/20-busho-film-festival)

**Támogatók:** [**https://bushofest.hu/supporters/**](https://bushofest.hu/supporters/)

**Spotok:** [**https://www.youtube.com/playlist?list=PLGGFehV\_cRfvqrXyak6k8h27y-2pF5uIV**](https://www.youtube.com/playlist?list=PLGGFehV_cRfvqrXyak6k8h27y-2pF5uIV)

**Főszervező --- Gombolyag Alapítvány:** [**http://www.gombolyag.com**](http://www.gombolyag.com)